重过白水瀑河
王定柱 (Qing)
我游腾越叠水河，雷声玉色云盘涡。斜日睨射虹腾波，喷雾十丈湿轻罗。啮崖脂滑凝黄玉，恨不蹑险三摩挲。毗卢小阁竹树胜，隐窗一眺时狂歌。将谓奇观宇内绝，王官庐埠安足多。九年重到雪浪渡，神惊魄动留岩阿。帝遣犀龙晚天汉，晶帘悬洞眠无讹。珠跳玉溅真宰泣，山髓落涧霹雳过。叠水一叠此六七，叠叠尽卧生蛟鼍。山盘岸束皆鬼斧，方之回赐非同科。一见一新一叹诧，观澜观海重长哦。莫遣徐凝更题壁，谪仙之后惟东坡。